32000R1526
L 175/55
JURNALUL OFÍCIAL AL UNIUNII EUROPENE
REGULAMENTUL (CE) NR. 1526/2000 AL COMISIEI
din 13 iulie 2000
de modificare a anexei II la Regulamentul (CE) nr. 1255/1999 al Consiliului privind organizarea comună a pieței în sectorul laptelui și produselor lactate
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1255/1999 al Consiliului din 17 mai 1999 privind organizarea comună a pieței în sectorul laptelui și produselor lactate (1), modificat de Regulamentul (CE) nr. 1040/2000 (2), în special articolul 31 alineatul (14),
întrucât:
(1)
Articolul 8 din Regulamentul (CE) nr. 3448/93 al Consiliului din 6 decembrie 1993 de stabilire a regimului comercial aplicabil anumitor mărfuri rezultate din prelucrarea produselor agricole (3), modificat ultima dată de Regulamentul (CE) nr. 2491/98 (4) al Comisiei, prevede că la exportul bunurilor, produsele agricole care au fost folosite pot beneficia de restituiri stabilite în temeiul regulamentelor de organizare comună a pieței în sectoarele respective.
(2)
Articolul 31 din Regulamentul (CE) nr. 1255/1999 prevede acordarea de restituiri pentru anumite produse incluse în regulament, dacă sunt exportate sub forma mărfurilor enumerate în anexa II la regulamentul respectiv.
(3)
Conform angajamentelor Comunității în cadrul Acordului Organizației Mondiale a Comerțului (OMC) privind agricultura (5) și disponibilităților de la buget și având în vedere evoluțiile anticipate ale prețurilor produselor agricole pe piața comunitară și pe piața mondială și exporturile produselor agricole sub forma unor bunuri care nu sunt enumerate în anexa I la Tratat, trebuie limitată posibilitatea de acordare a unor restituiri la export pentru produsele agricole sub forma unor mărfuri în care ar putea fi încorporate.
(4)
Prin urmare, lista mărfurilor din anexa II la Regulamentul (CE) nr. 1255/1999 ar trebui modificată.
(5)
Comitetul de gestionare a laptelui și produselor lactate nu a emis un aviz în termenul stabilit de președinte,
ADOPTĂ PREZENTUL REGULAMENT:
Articolul 1
Anexa II la Regulamentul (CE) nr. 1255/1999 se înlocuiește cu anexa la prezentul regulament.
Articolul 2
Prezentul regulament intră în vigoare în ziua următoare datei publicării în Jurnalul Oficial al Comunităților Europene.
Prezentul regulament nu se aplică certificatelor de restituire emise înainte de data intrării sale în vigoare.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 13 iulie 2000.